Nezadovoljni načinom na koji niška vlast vodi grad, a koji se, kako kažu organizatori, između ostalog, ogleda u nerasvetljenim kriminalnim slučajevima, cenzurisanim medijima, partijskom zapošljavanju i poklanjanju aerodroma, nezadovoljne Nišlije najavile se protest za 11. januar, na Trgu kralja Milana. Protest se organizuje pod parolom “Stop teroru - za Niš bez straha” i deo je već omasovljenih beogradskih demonstracija protiv režima Aleksandra Vučića “1 od 5 miliona”.

Demonstranti traže ostavku gradonačelnika Niša Darka Bulatovića, ministarke Zorane Mihajlović, slobodu medija, adekvatno obeležavanje pružnih prelaza, ali i rasvetljavanje serije zapaljenih automobila. Zahtevaju i povratak Aerodroma “Konstantin Veliki” Nišu.

Pozivamo sve građane Niša, a pre svega mlade, koji zbog katastrofalnih rezulata ove vlasti masovno napuštaju Niš, da dodju i pokažu šta misle o ovoj vlasti i o načinu na koji ona vodi Grad - navode organizatori.

Skup koji organizuje Pokret mladih "Za Niš bez straha" je prijavljen policiji, a okupljanje izrevoltiranih građana zakazano je za 18 sati.

Zasad jedini prijavljeni skup

Iako su se poslednjih dana pojavile informacije i o drugim protestima sa skoro identičnim zahtevima, prema informacijama do kojih su došli novinari, Policijskoj upravi je prijavljen samo ovaj za 11. januar.

Ipak, univerzitetski profesor Saša Živić najavio je za 5. januar od 18 sati na Trgu Kralja Milana "svoj lični protest", a kako je u svom komentaru za Južne vesti napisao, "nek se pridruži ko bude želeo".